Is-sajf jaf isir wisq sħun għan-nies f'ċertu partijiet tad-dinja
Imtella' Lulju 17, 2020 - Aġġornata 17 Ta' Lulju, 2020 3:17pm Is-sħana tas-sajf, speċjalment meta wieħed ikun qed jaħdem f'ċertu kundizzjonijiet, tista' tkun perikoluża, u tista' anki twassal biex jieqfu jaħdmu l-organi. F'servizz tal-BBC ħareġ kif sa tmenin sena oħra, is-sħana eċċessiva hija mistennija li tolqot mal-1.2 biljun persuna; erba' darbiet iktar mil-lum. Ix-xjentisti spjegaw kif ir-riskju jkun ikbar meta l-ġisem jibda jisħon iżda l-għaraq ma jibdiex jevapora minħabba l-umdità. Bħalissa din qed tiġri b'mod partikolari lill-ħaddiema tas-saħħa, li qed jilbsu tagħmir protettiv kontra l-Covid-19, iżda taħt diversi saffi ta' plastik ġisimhom mhux qed ikun jista' jiffriska b'mod naturali. Bit-tibdil tal-klima huwa mbassar li mas-sħana tiżdied ukoll l-umdità, u x-xjentisti jemmnu li ċertu postijiet fid-dinja kapaċi jsiru wisq sħan biex in-nies jgħixu fihom.